C 433/28
RO
Jurnalul Oficial al Uniunii Europene
15.11.2022
(3) În cazul în care, într-un stat membru care a suspendat aplicarea articolului 6 și, după caz, a articolului 5 alineatul (2) în temeiul alineatului (1) de la prezentul articol, condițiile prevăzute la alineatul (1) de la prezentul articol nu mai sunt îndeplinite, articolul 6 și, după caz, articolul 5 alineatul (2) se aplică în termen de cel mult șase luni de la încetarea îndeplinirii condițiilor respective.
Articolul 13 Revizuire (1) Până la ...
[JO: un an de la data prevăzută la articolul 11 alineatul (1)] și, ulterior, la fiecare doi ani, statele membre transmit Comisiei un raport privind punerea în aplicare a prezentei directive.
Un astfel de raport cuprinde informații cuprinzătoare cu privire la măsurile luate în vederea atingerii obiectivelor prevăzute la articolul 5 alineatul (1), informații furnizate în conformitate cu articolul 7 și, după caz, informații reprezentative cu privire la obiectivele cantitative individuale stabilite de societățile cotate la bursă în temeiul articolului 5 alineatul (2).
(2) Statele membre care au suspendat aplicarea articolului 6 și, după caz, a articolului 5 alineatul (2) în temeiul articolului 12 includ în rapoartele menționate la alineatul (1) de la prezentul articol informații care să indice dacă și în ce mod sunt îndeplinite condițiile prevăzute la articolul 12 și dacă acestea continuă să înregistreze progrese în direcția unei reprezentări mai echilibrate între femei și bărbați în posturile de administrator neexecutiv sau în toate posturile de administrator în cadrul societăților cotate la bursă.
Comisia emite un raport specific până la ...
[JO: doi ani de la data prevăzută la articolul 11 alineatul (1)] și, ulterior, la fiecare doi ani, în care stabilește, între altele, dacă și în ce mod sunt îndeplinite condițiile prevăzute la articolul 12 alineatul (1) și, după caz, dacă statele membre au reluat aplicarea articolului 6 și a articolului 5 alineatul (2), în conformitate cu articolul 12 alineatul (3).
(3) Până la 31 decembrie 2030 și, ulterior, o dată la doi ani, Comisia examinează aplicarea prezentei directive și prezintă Parlamentului European și Consiliului un raport în acest sens.
Comisia evaluează, în special, dacă au fost realizate obiectivele prezentei directive.
(4) În raportul său menționat la alineatul (3) de la prezentul articol, Comisia evaluează dacă, având în vedere evoluțiile survenite în ceea ce privește reprezentarea femeilor și a bărbaților în cadrul organelor de conducere la diferite niveluri decizionale ale economiei în ansamblu și ținând seama de gradul de durabilitate suficient al progreselor înregistrate, prezenta directivă este un instrument eficient și eficace pentru îmbunătățirea echilibrului de gen în cadrul organelor de conducere.
Pe baza respectivei evaluări, Comisia analizează dacă este necesar ca durata de valabilitate a prezentei directive să fie prelungită după 31 decembrie 2038 sau dacă este necesar să fie modificată, de exemplu prin extinderea domeniului său de aplicare asupra societăților necotate la bursă care nu se încadrează în definiția IMM-urilor sau prin revizuirea condițiilor prevăzute la articolul 12 alineatul (1) primul paragraf litera (a), astfel încât să se asigure progresul continuu în direcția unei reprezentări mai echilibrate între femei și bărbați în posturile de administrator executiv și neexecutiv sau în toate posturile de administrator în cadrul societăților cotate la bursă.
Articolul 14 Intrarea în vigoare și expirarea Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Expiră la 31 decembrie 2038.
Articolul 15 Destinatari Prezenta directivă se adresează statelor membre.